Amplats-werker sterf ná voorval by raffinadery | Maroela Media
Amplats-werker sterf ná voorval by raffinadery
'n Werknemer van Anglo American Platinum (Amplats) is dood nadat hy chemiese brandwonde opgedoen het tydens 'n ongeluk by die maatskappy se raffinadery vir edelmetale in Rustenburg.
Amplats het gesê die voorval het op 21 Augustus plaasgevind, maar hy het vandeesweek Dinsdag aan sy beserings beswyk.
Ian Botha, finansiële direkteur van Amplats, het sy meegevoel aan die familie, vriende en kollegas van die oorledene betuig.
"Ons verskaf ondersteuning en bystand vir alle betrokkenes tydens hierdie moeilike tyd. 'n Onafhanklike en omvattende proses duur voort om die omstandighede te verstaan," het Botha gesê.
Volgens die departement van minerale hulpbronne is altesaam 73 sterftes in 2016 aangemeld in vergelyking met 77 die vorige jaar. Van die 73 sterftes wat in 2016 aangemeld is, het 27 sterftes by platinummyne plaasgevind en 30 by goudmyne.